હનુમાનગાળા ગીરના જંગલ વચ્‍ચે આવેલ હોય લાંબી ગિરિ માળાઓ વચ્‍ચે એટલે કે બે પર્વતોના સામસામા સમૂહ વચ્‍ચેના ગેપમાં બીજી રીતે કહીએ બે ગાળા વચ્‍ચેનો વિસ્‍તાર છે જેને હનુમાન ગાળા તરીકે ઓળખવામાં આવે છે. પર્વતોની ઉંચી ઉંચી ગિરિમાળાઓ અને ગિરિમાળાઓની ગોખમાં શ્રી હનુમાનજીનું સ્‍થાનક આવેલું છે. એ સ્‍થાન એટલે મંદિરમાં શ્રી હનુમાનજીની મૂર્તિ સ્‍થાપન થયેલું છે. મંદિરથી થોડે દૂર જ કાળભૈરવનું પથ્‍થર છે. ગીરનું જંગલ પ્રકૃતિની દેન છે. સાથે સાથે અન્‍ય વન્‍ય પ્રાણીઓનું રહેઠાણ પણ કહી શકાય. કારણ કે દિવસ દરમિયાન અહીં વાનરો તથા મોરના ઝુંડ સહિત અન્‍ય પશુ પક્ષીઓ સામાન્‍ય રીતે વિચરતા દેખાય છે. ગીરની સંપદાને બાધા રૂપ ન બને તે માટે અહીં રાત્રી રોકાણ અસંભવ છે. જયારે સાંજના પ વાગ્‍યા બાદ જંગલ વિસ્‍તારમાં ટહેલવું આમ પણ ગુનો બનતો હોય છે. ચોમાસાના દિવસોમાં અહીં અનેક નાના મોટા ઝરણાઓ વહેતા નજરે પડે છે. વન્‍યરક્ષકોની જાગૃતતા અને આસપાસના ગ્રામ્‍ય લોકોના સહકારથી જંગલની ગરિમા સારી રીતે જળવાઈ રહી હોય તેવું દેખાય છે. પ્રકૃતિએ સર્જેલા આ અનુપમ સ્‍થળે પહોંચતા હૈયાને હામ અને આંખોને ટાઢક વળે છે. કલશોર કરતા મસમોટા વાહનો અહીં આવતા ન હોવાથી વન્‍ય જીવ સમૃઘ્‍ધ છે જે આ સ્‍થળની ખાસિયત છે. રામ ભકત શ્રી હનુમાનજીના અતિ દુર્લભ આ સ્‍થળની મુલાકાત લેવી તમામ પ્રકૃતિ પ્રેમીઓને ગમે તેવી છે.